*****

ΚΑΝΟΝΙΣΜΟΣ (ΕΟΚ) αριθ. 32/82 ΤΗΣ ΕΠΙΤΡΟΠΗΣ

της 7ης Ιανουαρίου 1982

περί θεσπίσεως των όρων χορηγήσεως ειδικών επιστροφών κατά την εξαγωγή στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 18 παράγραφος 6,

Εκτιμώντας:

ότι ο κανονισμός (ΕΟΚ) αριθ. 885/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 427/77 (3), θέσπισε τους γενικούς κανόνες περί χορηγήσεως επιστροφών κατά την εξαγωγή και τα κριτήρια καθορισμού του ύψους τους·

ότι λόγω της καταστάσεως της αγοράς στην Κοινότητα και των δυνατοτήτων διαθέσεως ορισμένων προϊόντων στον τομέα του βοείου κρέατος, τα οποία επί του παρό- ντος είναι δυνατόν να αγορασθούν στην παρέμβαση, είναι σκόπιμο να προβλεφθούν οι όροι κατά τους οποίους οι ειδικές επιστροφές κατά την εξαγωγή μπορούν να χορηγηθούν για τα προϊόντα αυτά - οταν προορίζονται για ορισμένες τρίτες χώρες - με σκοπό να μειωθούν οι αγορές στην παρέμβαση·

ότι η Επιτροπή Διαχειρίσεως Βοείου Κρέατος δεν διατύπωσε γνώμη εντός της προθεσμίας που τέθηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τα προϊόντα που ανταποκρίνονται στους ειδικούς όρους που προβλέπονται στον παρόντα κανονισμό είναι δυνατόν να απολαύουν ειδικών επιστροφών κατά την εξαγωγή.

2. Ο παρών κανονισμός εφαρμόζεται στα νωπά ή διατηρημένα δι απλής ψύξεως κρέατα που παρουσιάζονται υπό μορφή ολοκλήρων σφαγίων, ημιμόρια σφαγίου, τεταρτημόρια αποκαλούμενα αλληλοσυμπληρούμενα, εμπρόσθια τεταρτημόρια και οπίσθια τεταρτημόρια, τα οποία εξάγονται με προορισμό ορισμένες τρίτες χώρες.

Άρθρο 2

1. Το ευεργέτημα ειδικής επιστροφής κατά την εξαγωγή εξαρτάται από την υποβολή αποδείξεως, ότι τα εξαγόμενα προϊόντα προέρχονται από χονδρά αρσενικά βοοειδή.

2. Η απόδειξη αυτή παρέχεται κατόπιν αιτήσεως του ενδιαφερομένου δια πιστοποιητικού, του οποίου ο τύπος αναφέρεται στο παράρτημα, και το οποίο εκδίδεται από τον οργανισμό παρεμβάσεως ή από τις οριζόμενες, για το σκοπό αυτό, αρχές στο Κράτος μέλος στο οποίο τηρούνται οι τελωνειακές διατυπώσεις εξαγωγής και εντός του οποίου τα ζώα οδηγήθηκαν στη σφαγή. Το έγγραφο αυτό υποβάλλεται στις τελωνειακές αρχές κατά τη διάρκεια της τηρήσεως των τελωνειακών διατυπώσεων εξαγωγής.

Άρθρο 3

Τα Κράτη μέλη ορίζουν τους όρους ελέγχου των προϊόντων και τους όρους εκδόσεως του πιστοποιητικού, οι οποίοι αναφέρονται στο άρθρο 2. Οι όροι αυτοί είναι δυνατόν να περιέχουν την αναφορά μιας ελάχιστης ποσότητας.

Τα Κράτη μέλη λαμβάνουν όλα τα αναγκαία μέτρα για να αποφευχθεί κάθε δυνατότητα αντικαταστάσεως των προϊόντων κατά τη στιγμή του ελέγχου και της εξόδου τους από τη γεωγραφική επικράτεια της Κοινότητος ή κατά την παράδοσή τους στον προορισμό που αναφέρεται στο άρθρο 5 του κανονισμού (ΕΟΚ) αριθ. 2730/79 (4). Τα μέτρα αυτά προβλέπουν, ιδίως, το σφράγισμα εκάστου προϊόντος είτε με ανεξίτηλη σφραγίδα είτε με μόλυβδο σε κάθε τεταρτημόριο. Το σφράγισμα λαμβάνει χώρα στο σφαγείο που ορίζεται από τον ενδιαφερόμενο στην αίτηση που αναφέρεται στο άρθρο 2 παράγραφος 2.

Άρθρο 4

Τα Κράτη μέλη ανακοινώνουν στην Επιτροπή, το αργότερο στις 20 Ιανουαρίου 1982, τις διατάξεις που προβλέπονται για την εφαρμογή του παρόντος κανονισμού. Η Επιτροπή κοινοποιεί στα Κράτη μέλη πριν από τις 20 Φεβρουαρίου 1982 τις ενδεχόμενες παρατηρήσεις της.

Άρθρο 5

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Μαρτίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 7 Ιανουαρίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 156 της 4. 7. 1968, σ. 2.

(3) ΕΕ αριθ. L 61 της 5. 3. 1977, σ. 16.

(4) ΕΕ αριθ. L 317 της 12. 12. 1979, σ. 1.